Zahtjev za prethodnu odluku koji je 30. lipnja 2021. uputio Tribunale Ordinario di Asti (Italija) – WP/Istituto nazionale della previdenza sociale, Talijanska Republika
(predmet C-404/21)
Jezik postupka: talijanski
Sud koji je uputio zahtjev
Tribunale Ordinario di Asti
Stranke glavnog postupka
Tužitelj: WP
Tuženici: Istituto nazionale della previdenza sociale, Talijanska Republika
Prethodna pitanja
Treba li članke 45. i 48. UFEU-a, članak 4. UEU-a, članak 11. Priloga VIII. Pravilniku o osoblju za dužnosnike [i ostale službenike Europske unije] i članak 8. Priloga III.a Uvjetima zaposlenja za osoblje ESB-a tumačiti na način da im se protivi nacionalno zakonodavstvo ili nacionalna upravna praksa koji radniku države članice koji je uplaćivao doprinose nacionalnom zavodu za socijalnu sigurnost i koji trenutačno radi u instituciji Unije, kao što je ESB, ne omogućuju da u mirovinski sustav navedene institucije prenese mirovinske doprinose koje je uplatio u okviru sustava socijalne sigurnosti u svojoj državi?
Treba li, osobito s obzirom na prethodno pitanje, omogućiti prijenos doprinosa, čak i ako ne postoji nacionalni zakonodavni provedbeni akt ili poseban sporazum između države članice radnikova podrijetla ili države u kojoj se nalazi njegov mirovinski fond, s jedne strane, i institucije Unije, s druge strane?
____________